Llopis critica el llaç groc a l’escenari del Tradicionàrius a Roquetes: ‘Un símbol feixista català’
El regidor no adscrit de l’Ajuntament de Roquetes, Ximo Llopis, ha criticat la presència del llaç groc en l’escenari del Tradicionàrius. Durant l’últim ple ordinari, el 30 d’agost passat, Llopis va denunciar que dalt de l’escenari de l’hort de Cruells hi hagués “un símbol feixista català”, en referència al llaç groc “gegant” que hi havia dalt dels músics. Segons Llopis, el Tradicinàrius són unes festes que es paguen amb els diners de tots els roqueteros i roqueteres, on ve gent d’altres comunitats autònomes. “És una indignació, una falta de respecte per a tots els catalans que som catalans i espanyols, i que no volem la independència de Catalunya”, ha remarcat el regidor. Llopis és l’actual coordinador de Valents a les Terres de l’Ebre, i serà l’alcaldable d’este nou partit de centre-dreta a Tortosa, en les eleccions municipals del 2023. Valents és un partit català però constitucionalista, que aplega antics militants i simpatitzants del Partit Popular, Unió Democràtica o Ciutadans. De fet, el mateix Llopis va ser primer regidor del PP, i després cap de llista de Ciutadans a Roquetes. A les xarxes socials, Llopis també ha destacat per la seua defensa del monument franquista de Tortosa.